ORDE do 9 de novembro de 2007 pola que se amplía a dotación orzamentaria para a concesión das axudas destinadas ao apoio aos libros xenéticos e á realización de programas de cría de animais da raza vacuna frisona e das razas gandeiras de Galicia, e as subvencións por lactacións rematadas no control oficial de rendementos leiteiros, no marco do Programa de mellora gandeira de Galicia.
CONSELLERÍA DO MEDIO RURAL — III. OUTRAS DISPOSICIÓNS — 14/11/2007

Orde do 11 de xuño de 2007 (DOG nº 115, do venres, 15 de xuño), pola que se establecen as bases reguladoras das axudas destinadas ao apoio aos libros xenéticos e á realización de programas de cría de animais da raza vacuna frisona e das razas gandeiras de Galicia, e as subvencións por lactacións rematadas no control oficial de rendementos leiteiros, no marco do Programa de mellora gandeira de Galicia.
No seu artigo 14º precísanse as aplicacións orzamentarias e o importe económico previsto para o financiamento das ditas axudas, e no seu parágrafo 2 sinálase que as dotacións iniciais se poderán incrementar, de ser procedente, tramitando o expediente de xeración e ampliación de crédito oportuno.
Co obxecto de poder amparar todas as solicitudes nas distintas liñas de axuda establecidas, e posto que a dotación inicial resulta insuficiente, aprobáronse os correspondentes expedientes de xeración e ampliación de crédito, polo que cómpre, mediante esta orde, ampliar a dotación orzamentaria consignada inicialmente para a concesión das mencionadas axudas.
En consecuencia, de acordo co disposto no artigo 30.I.3 do Estatuto de autonomía de Galicia e facendo uso das facultades que me confiren os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e a Lei 1/1983, reguladora da Xunta e da súa Presidencia,
DISPOÑO:
Artigo único.
1. Amplíase a dotación orzamentaria que se establece na Orde do 11 de xuño de 2007 (DOG nº 115, do venres, 15 de xuño de 2007), pola que se establecen as bases reguladoras das axudas destinadas ao apoio aos libros xenéticos e á realización de programas de cría de animais da raza vacuna frisona e das razas gandeiras de Galicia, e as subvencións por lactacións rematadas no control oficial de rendementos leiteiros, no marco do Programa de mellora gandeira de Galicia.
2. O incremento da dotación será de:
419.046,47 euros, con cargo á aplicación orzamentaria 11.03.713-C.770.2 para dotar o apoio aos libros xenéticos.
152.729,92 euros, con cargo á aplicación orzamentaria 11.03.713-C.771.0 para dotar o apoio aos libros xenéticos.
1.338.001,97 euros, con cargo á aplicación orzamentaria 11.03.713-C.771.0 para dotar a realización de programas de cría das razas gandeiras de Galicia dos orzamentos xerais da Comunidade Autónoma de Galicia para o ano 2007.
3. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposición adicional
Única.-A ampliación de crédito prevista no artigo único desta orde non afecta o prazo de presentación de solicitudes establecido na Orde do 11 de xuño de 2007.
Disposición derradeira
Esta orden entrará en vigor o mesmo día da súa publicación no Diario Oficial de Galicia.
Santiago de Compostela, 9 de novembro de 2007.
Alfredo Suárez Canal
Conselleiro do Medio Rural